b'\n_START_ARTICLE_\nViktor Tsjernomyrdin\n_START_SECTION_\nBakgrunn, utdannelse\n_START_PARAGRAPH_\nViktor Tsjernomyrdin var s\xc3\xb8nn av en sj\xc3\xa5f\xc3\xb8r. Etter vanlig skolegang arbeidet han frem til 1962 i oljeraffineriet i Orsk som maskinist. Deretter tok han opptakspr\xc3\xb8ven til den tekniske fagh\xc3\xb8yskole i Kujbysjev (senere Samara) og studerte der til 1966. I 1972 ble Tsjernomyrdin etter videre studier ved det allsovjetiske tekniske fjernuniversitet dessuten h\xc3\xb8yere ingeni\xc3\xb8r.\n_START_SECTION_\nKarriere\n_START_PARAGRAPH_\nViktor Tsjernomyrdin begynte \xc3\xa5 utvikle sin politiske karriere mens han arbeidet for det sovjetiske kommunistiske parti i Orsk fra 1967 til 1973. I 1973 ble han utnevnt til direkt\xc3\xb8r for naturgassraffineriet i Orenburg, en stilling han innehadde til 1978. Mellom 1978 og 1982 arbeidet han i avdelingen for tungindustri under Sentralkomiteen. _NEWLINE_I 1982 ble han utnevnt til viseminister for narurgassindustriene i Sovjetunionen. Samtidig, fra 1983, ledet han Glavtyumengazprom, en industriell sammenslutning for utrviklingen av naturgassressurser i Tjumen oblast. _NEWLINE_I perioden 1985\xe2\x80\x931989 var han minister for gassindustrien. I august 1989 ble hans ministerium omformet til statens Gasskonsern, Gazprom, som ble landets f\xc3\xb8rste statsselskap. Tsjernomyrdin ble valgt til dets f\xc3\xb8rste formann. Selskapet var fortsatt statskontrollert, men det var gjennom aksjene som staten eide 100\xc2\xa0% av. Da Sovjetunionen ble oppl\xc3\xb8st sent i 1991 ble deler av statens gass-sektor overf\xc3\xb8rt til nye nasjonale selskaper som Ukrgazprom og Turkmengazprom. Gazprom holdt p\xc3\xa5 det som befant seg p\xc3\xa5 russisk territorium, og klarte \xc3\xa5 sikre seg monopol innen gass-sektoren.\n_START_SECTION_\nStatsminister\n_START_PARAGRAPH_\nTjernomyrdin ble av Boris Jeltsin gjort til visestatsminister med ansvar for energisaker i mai 1992. I desember samme \xc3\xa5r ble han Russlands statsminister, en post han innehadde fram til 1998. _NEWLINE_En bevinget talem\xc3\xa5te p\xc3\xa5 russisk er tilkommet ved Tsjernomyrdins kommentar ved en pressekonferanse den 6. august 1993 ang\xc3\xa5ende den mislykkede valutareformen: \xc2\xabVi ville det beste, men etterp\xc3\xa5 gikk det som alltid\xc2\xbb (russisk: \xd1\x85\xd0\xbe\xd1\x82\xd0\xb5\xd0\xbb\xd0\xb8 \xd0\xba\xd0\xb0\xd0\xba \xd0\xbb\xd1\x83\xd1\x87\xd1\x88\xd0\xb5, \xd0\xb0 \xd0\xbf\xd0\xbe\xd0\xbb\xd1\x83\xd1\x87\xd0\xb8\xd0\xbb\xd0\xbe\xd1\x81\xd1\x8c \xd0\xba\xd0\xb0\xd0\xba \xd0\xb2\xd1\x81\xd0\xb5\xd0\xb3\xd0\xb4\xd0\xb0)._NEWLINE_I april 1995 var han initiativtaker til etableringen av partiet V\xc3\xa5rt hjem - Russland, som var tiltenkt \xc3\xa5 bli en viktig maktfaktor i parlamentet. Imidlertid mislyktes partiet i valget samme \xc3\xa5r og fikk kun 10\xc2\xa0% av stemmene. _NEWLINE_Tjernomyrdin gikk av som statsminister i mars 1998, deretter en kort stund fungerende statsminister. Etter den finansielle krisen i Russland i august samme \xc3\xa5r foreslo president Boris Jeltsin atter en gang Tsjernomyrdin til statsminister, men dumaen nedstemte forslaget.\n_START_SECTION_\nSenere virke\n_START_PARAGRAPH_\nViktor Tjernomyrdin ble innvalgt som representant til dumaen i desember 1999, en post han fratr\xc3\xa5dte, og ble i stedet fra 2001 til 2009 Russlands ambassad\xc3\xb8r i Ukraina._NEWLINE_Tjernomyrdin d\xc3\xb8de den 3. november 2010, etter en tids sykdom.'